કેન્દ્ર સરકારે બુધવારે દાવો કર્યો હતો કે રજા પર ઉતારી દેવાયેલા સીબીઆઈના ડિરેક્ટર આલોક વર્મા સેન્ટ્રલ વિજિલન્સ કમિશન (સીવીસી)ને સહયોગ આપતા નથી. વર્માને રજા પર ઉતારી દેવાના પોતાના નિર્ણયનો બચાવ કરતાં સરકારે કહ્યું હતું કે એજન્સીના વરિષ્ઠ અધિકારીઓ વિરુદ્ધ ભ્રષ્ટાચારના ગંભીર આરોપોના કારણએ એક અસાધારણ અને અભૂતપૂર્વ સ્થિતિ સર્જાઈ હતી. સીબીઆઈમાં આંતરિક વિવાદ ચરમસીમાએ છે, જેના કારણે આ તપાસ એજન્સીની વિશ્વસનીયતા અને પ્રતિષ્ઠાને ઉંડો આઘાત પહોંચ્યો છે. આ ઉપરાંત એજન્સીના કામકાજનો માહોલ પણ ખરડાયો છે.